OB sal wagte vir Dlamini-Zuma ondersoekNkosazana Dlamini Zuma. Foto: Flickr/GovernmentZA Die kantoor van die openbare beskermer (OB) het bevestig hy sal ŉ klagte dat Nkosazana Dlamini-Zuma, voormalige voorsitter van die Afrika-Unie, die polisie se presidensiële beskermingseenheid vir baie belangrike persone (BBP) misbruik, ondersoek. Dit kom nadat die DA op 18 April ŉ klag hieroor by die OB ingedien het. Lt.genl. Khomotso Phahlane, toe nog waarnemende nasionale polisiekommissaris, het onlangs aan die parlement bevestig dat Dlamini-Zuma, pres. Jacob Zuma se eksvrou, steeds beskerming van die presidensiële beskermingseenheid geniet terwyl sy deur Suid-Afrika reis vir ANC-veldtogte. Zakhele Mbhele, woordvoerder vir die DA, het gesê dit is al byna twee maande sedert die skandaal aan die lig gekom het en daar is steeds geen aanduiding dat Fikile Mbalula, minister van polisie, ŉ stokkie daarvoor gaan steek nie. “Hy laat toe dat ŉ astronomiese rekening opgebou word en Suid-Afrikaners weet dit is die sukkelende belastingbetaler wat daarvoor gaan betaal,” het Mbhele gesê. Mbhele het gesê aangesien Dlamini-Zuma duidelik ŉ kandidaat is in die ANC se opvolgstryd, is die gebruik van die presidensiële beskermingseenheid terwyl sy reis om kiesers se steun te wen net nóg ŉ voorval waar die ANC openbare fondse misbruik. Hy het gesê dit is onaanvaarbaar dat openbare fondse gebruik word om vir Dlamini-Zuma se lyfwagte te betaal terwyl sy ANC-sake doen. “Die Dlamini-Zuma BBP-skandaal is ŉ bewys dat die ANC kies om hul eie leiers te beskerm eerder as hul landsburgers wie hulle veronderstel is om te beskerm teen die kriminele bedreigings elke dag in hul huise en op straat.” Mbhele het gesê die DA hoop dat die OB se ondersoek deeglik en vinnig gedoen sal word.